Alma-tutkimuksessa kolmanneksi eniten kannatusta kerännyt Paavo Väyrynen uskoo olevansa oikeasti jo toisena presidenttikisassa.

Paavo Väyrynen uskoo pääsevänsä presidentinvaalien toiselle kierrokselle. PASI LIESIMAA

Tuoreen Alma-tutkimuksen mukaan eniten asemiaan presidenttikisassa on parantanut valitsijayhdistyksen ehdokas Paavo Väyrynen, jonka kannatus nousi edellisen kyselyn kahdesta prosentista seitsemään prosenttiin.

Alma-tutkimuksen mukaan Sauli Niinistöä (valitsijayhdistys) äänestäisi nyt 58 prosenttia kantansa ilmoittaneista vastaajista. Pekka Haavistoa (vihr) puolestaan 14 prosenttia. Väyrynen on kisassa kolmantena.

Torstai-iltana tavoitettu Väyrynen ilahtui gallup-tuloksesta, mutta kertoi uskovansa sen olevan edelleen liian pieni.

- Luvut alkavat osoittaa sitä suuntaan, jonka olen tiennyt olevan olemassa eli olen tiennyt koko ajan, että kannatukseni on parempi kuin mitä aikaisemmat gallupit ovat osoittaneet, Väyrynen kommentoi Iltalehdelle.

- Minun osaltani tämäntyyppiset gallupit ovat jatkuvasti antaneet pienemmän luvun, kun mikä on ollut todellinen kannatus ja sen takia rohkenen olettaa, että olen jo nyt kakkonen, Väyrynen ilmoittaa.

Väyrysen mukaan kannatuksen nousu on näkynyt koko hänen kampanjansa ajan.

- Itse asiassa jo kannattajakorttikeräyksen lopussa alkoi tulla sellaista nostetta ja sitä on sitten tullut lisää, Väyrynen luonnehtii.

Sauli Niinistön kannatus putosi peräti 12 prosenttiyksikköä verrattuna marras-joulukuun mittaukseen. Pekka Haaviston (vihr.) kannatus pysyi edellisen mittauksen tasolla. Kaikki muut ehdokkaat nostivat kannatustaan. PETTERI ERONEN

Väyrynen ei kuitenkaan uskalla arvioida, kuinka monta prosenttia äänestäjistä todellisuudessa voisi olla hänen takanaan.

- En rohkene mitään prosentteja sanoa, mutta uskon että minulla on jo nyt parempi kannatus kuin Pekka Haavistolla, Väyrynen arvioi.

Piilevää kannatusta

Alma-tutkimuksen mukaan Väyrysen kannatus on vahvinta perussuomalaisten kannattajien riveissä. Heistä 19 prosenttia äänestäisi vaaleissa Väyrystä.

- Se ei ole yllättävä tieto. Toisaalta missä minulla todennäköisesti on ikään kuin piilevää kannatusta, on keskustan äänestäjissä. Monet heistä arkailevat jopa gallup-tutkimuksessa sanoa, että he aikovat minua äänestää, kun puolueella on oma ehdokas, Väyrynen sanoo.

Väyrynen uskoo, että presidentinvaaleissa käydään toinen kierros ja siellä ovat vastakkain hän ja Sauli Niinistö.

- Kyllä minä pidän sitä hyvin todennäköisenä, mutta kaikki on tietysti äänestäjien käsissä. Lähipäivät alkavat sitten näyttää mihin suuntaan mennään.

Väyrynen kertoo, että hänellä on kampanjoinnissa " kova vauhti päällä " . Perjantaina on luvassa yhteensä kuusi puhetilaisuutta Satakunnassa ja Varsinais-Suomessa. Viikonloppuna Itä-Suomessa on tiedossa useita tilaisuuksia.

Uudet gallup-tulokset antavat myös lisäpuhtia kampanjointiin.

- Ja nyt on myöskin näkynyt, että mukien myynti on kovasti vilkastunut. Sekin osoittaa että, kannatusta on ja se on nousussa, Väyrynen kehaisee.